HDZ-ov vladajući cirkus danas je predstavio novi obiteljski zakon. Po tome obitelj se mora sastojati od oca, majke, djece, a bitan uvjet je i da bar jedan član mora imati braniteljsku penziju.

“Time se dokazuje hrvatstvo”, rekla je Nada Murganić dodavši kako će penzija biti nasljedna.

“Osim ako dijete ode u Irsku ili negdje vani”, dodala je ministrica.

Time vlada u isto vrijeme planira zaustaviti i iseljavanje.

“Stvar je prosto jednostavna. Ako mladi Hrvat odluči ostati tu, sa svojom obitelji, imat će zagarantiranu penziju koju će moći prenijeti na sina. I tako sljedećih tisuću godina”, objasnio je premijer Plenković.

“Odlučili smo se na minimalno jednu penziju jer smo prilično liberalni i otvoreni. Naravno da je bolje da u jednoj obitelji ima i više braniteljskih mirovina. Imamo slučajeve gdje po pet šest članova kućanstava prima penziju, e to su prave Hrvatine”, ispričala je Murganić.

Iznimno će se, kažu nam, u nekim slučajevima priznavati i članske iskaznice HDZ-a kao potvrda o pripadnosti hrvatskoj obitelji.

“Da, to će se isto priznavati. Pitaju nas ljudi mogu li priložiti potvrdu o kažnjavanju, ali ako sam rekla da se priznaju članske iskaznice HDZ-a onda je to logično, to je ista stvar”, ispričala je Murganić.

Također, kako doznajemo, kao obitelj se ne računaju nepriznata djeca tako da su svećenici sigurni od alimentacija.